b"\n_START_ARTICLE_\nNarc\xc3\xads Colom i Molla\n_START_SECTION_\nBiografia\n_START_PARAGRAPH_\nNarc\xc3\xads Colom  va n\xc3\xa9ixer el 3 de desembre de 1898 a Calonge. Els seus pares eren Rafael Colom i Dominga Molla. El seu pare, natural de Fontclara (Palau-sator) treballava de fuster, per\xc3\xb2 tamb\xc3\xa9 era mestre de solfeig i instrumentista. La seva mare era natural de Calonge._NEWLINE_Les primeres lli\xc3\xa7ons musicals les va rebre del seu pare, com ja va fer el mateix amb el seu germ\xc3\xa0, Josep Colom i Molla. L'any 1923 apareix tocant amb la Principal Calongina, juntament amb el seu pare i el seu germ\xc3\xa0. El 27 de setembre de 1924 es va casar a Calonge amb Teresa Pall\xc3\xad i Vergeli, natural del poble. Aquell mateix any de 1924 va anar a tocar a la Principal del Vall\xc3\xa8s, de Sabadell, cridat pel seu germ\xc3\xa0, que ja hi tocava. I s'hi va estar fins a l'any 1932. Aquell any va decidir fundar, juntament amb el calong\xc3\xad Josep Jubert i Escapa, la Principal de Sabadell, que va perviure fins a la Guerra Civil Espanyola._NEWLINE_L'any 1939, en acabar el conflicte b\xc3\xa8l\xc2\xb7lic, va fundar, amb exmembres de la Principal de Sabadell, la cobla Molins, que l'any 1952 es va passar a dir cobla Sabadell. Va deixar l'agrupaci\xc3\xb3 l'any 1971, sobretot per problemes de visi\xc3\xb3.  En aquesta formaci\xc3\xb3 sempre va tenir com a segon tible Francesc Gutsens, que es va jubilar un any m\xc3\xa9s tard que ell._NEWLINE_De Colom, deien que tenia un privilegi, el morro molt dur, la qual cosa li permetia tocar peces complicades._NEWLINE_Va morir a Sabadell el 23 de desembre de 1978."